Laat 'n klein vertrek in 'n japtrap groter lyk - Goeie Huishouding
Tuis » Laat 'n klein vertrek in 'n japtrap groter lyk
Laat 'n klein vertrek in 'n japtrap groter lyk
Daar is heelwat wat jy kan doen om 'n kompakte spasie ruimer te laat voel
Binnenshuise ontwerpers en tuisghoeroes wend hulle dikwels tot 'n paar beproefde truuks vir klein ruimtes – van slim beligting tot sterk kleurkeuses – om 'n klein vertrek in net 'n naweek te transformeer. Carolyn Bailey, die Britse Good Housekeeping se dekorredakteur, vertel hier hoe ons die beste gebruik van 'n beknopte vertrek kan maak.
Beperk jou kleurkeuses
Gaan versigtig te werk wanneer jy jou kleure vir 'n klein spasie kies. En wees beslis oor waar jy verf. " 'n Paar kleure sal help om 'n klein vertrekkie ruim en rustig te laat voel," sê Carolyn. "Verf jou mure, vloerlyste en selfs plafon dieselfde kleur." Om meubels te kies wat die mure komplementeer, sal ook 'n reuse-impak hê. "Banke en gordyne in dieselfde skakering as jou vertrek sal mooi saamsmelt en jou vertrek groter laat lyk as wat dit regtig is," sê Carolyn. Maar watter kleure stel sy voor?
"Blospienk is op die oomblik hoogmode en is 'n lieflike ligte alternatief vir neutrale ondertone en ideaal vir kleiner verktrekke. My gunstelinge is Pink Ground, Calamine en Middleton Pink van Farrow & Ball. Wees versigtig vir wit aangesien dit 'n verkrek strak en koud kan laat vertoon, veral waar daar min natuurlike lig is," sê Carolyn.
Maak die beste gebruik van lig
Gebruik spieëls om lig te weerkaats, want só skep jy dadelik 'n illusie van ruimte. "Die maklikste manier om jou oë te laat glo dat 'n plek groter is, is deur 'n paar spieëls in 'n vertrek aan te bring, en hoe groter, hoe beter," sê Carolyn. "Die weerkaatsing trek die oog en skep die gevoel van meer ruimte. Dit is ook 'n goeie idee om jou spieëls oorkant 'n venster te plaas om die vertrek terselfdertyd op te helder."
Dink ook mooi oor hoe jy die vertrek belig. 'n Standaardlamp in die hoek gaan nie werk nie. "Maak van 'n paar ligbronne gebruik wat jou mure van onder belig. Lae beligting verrig wondere, in teenstelling met 'n sentrale lig wat die oorgestelde uitwerking het, en alles na die middel van die vertrek trek en dit heelwat kleiner laat veroon.
Minder is definitief meer wanneer dit by 'n kleiner vertrek kom. Ons stel voor dat jy jou ornamente afskaal en snuisterye organiseer om klein binneruimtes kans te gee om asem te haal. "Beperk ornamente en skep 'n ligte vars voorkoms deur oop plekke op rakke te los," sê Carolyn. "Ingeboude rakke sal die beskikbare ruimte vergroot en help om 'n illusie van ruimte te skep."
Swaar gordyne aan weerskante van jou vensters gaan van die kosbare lig uitsny en jou vertrek kleiner laat vertoon. "Indien moontlik, stel ek voordat jy die venster net so los," sê Carolyn, maar indien jy privaatheid wil hê, is gewone of romeinse blindings 'n goeie keuse.
'n Kamer vol meubels gaan jou ongetwyfeld vasgedruk laat voel. Wees dus slim wanneer jy jou meubels kies. "Toor 'n bietjie met meubels van Perspex of glas, wat 'n vertrek groter laat lyk as wat dit in werklikheid is," sê Carolyn. Wat sê jy – is dit tyd om daai klein kamertjie op te knap?